寄題沃祥卿梅泉二大字蓋何潛齋筆也
作者：方一夔
朝代：宋

paragraphs: 錢塘數首梅花聯，羅浮三疊梅花篇。
世間妙語久絕響，誰能高步凌飛仙。
窮冬天氣寒刻栗，草木槁死冰頑堅。
孤根漏暖得春早，水流石竇聲濺濺。
美人拭面照古鏡，沈吟不去愁嬋娟。
下有山人學冷淡，入夜忍凍僵護肩。
臨流赤脚踏白石，手挼紅藟餐雲烟。
長哦新句詩清苦，口吻噤噤棲饑鳶。
近聞梅花詩祖出水部，久遣詩孫參洞天。
許分一派伴岑寂，毫端紫氣衝魁躔。
我來嗽香嚥清冷，欲說妙偈夢未圓。
澹然人我了無語，但見花梢明月墮寒泉。